Szám: 24-5/2018/T

**Jegyzőkönyv**

**Készült**: A Térségfejlesztési Bizottság és a Pénzügyi Bizottság 2018. április 26-i, a Megyeháza Zrínyi Miklós termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Köszönti az ülésen megjelenteket és megállapítja, hogy a Térségfejlesztési Bizottság a jelen lévő 10 fővel határozatképes. Kérdezi, hogy a bizottság tagjai egyetértenek-e a javasolt napirendi pontokkal.

**15/2018. (IV.26.) TB számú határozat**

*A Zala Megyei Közgyűlés Térségfejlesztési Bizottsága az elnök által előterjesztett napirendet 10 igen szavazattal egyhangúlag elfogadta.*

**Zakó László**: Köszönti az együttes bizottsági ülésen résztvevőket. Megállapítja, hogy a Pénzügyi Bizottság a jelen lévő 4 taggal határozatképes. Megkérdezi a Pénzügyi Bizottság tagjait, hogy elfogadják-e az előzetesen megküldött napirendet, illetve kérdésük, észrevételük van-e?

**11/2018. (IV.26.) PB számú határozat**

*A Zala Megyei Közgyűlés Pénzügyi Bizottsága az elnök által előterjesztett napirendet 4 igen szavazattal egyhangúlag elfogadta.*

**Beszámoló a Zala Megyei Vállalkozásfejlesztési Alapítvány 2017. évi működéséről**

**Fodor Márk**: Köszönti az ülésen megjelent Nagy Andrást, a ZMVA ügyvezetőjét és felkéri egy rövid összefoglalóra a 2017. évi működést illetően.

**Nagy András**: Elmondja, hogy sok teendőjük van, jól végzik a munkájukat. Kiemeli, hogy az utóbbi időben szorosabb lett a kapcsolatuk a megyei önkormányzati hivatallal a Paktumban való együttműködés révén.

**Zakó László**: Kérdezi, hogy mi a helyzet a bedőlt mikrohitelek terén. Vannak-e ilyenek, illetve milyen intézkedéseket tesznek ezekben az esetekben?

**Nagy András**: Bedőlt hitelt nem mondana, mivel akkor már esély sem lenne a tartozások beszedésére. Olyan esetek vannak viszont, ahol nem teljesített az adós, ezért ügyvédet is be kellett vonniuk a helyzet rendezésébe. Kb. 7%-os az ilyen problémás hitelek részaránya, melyeknél jogilag próbálják érvényesíteni az alapítvány érdekeit. Az alapítvány számára ugyanakkor kedvező, hogy többféle forrásból hiteleznek, így például van ahol az állam vállalja a hitel biztosítását, így az adósok kisebb arányú nem teljesítése nem ingatja meg az alapítvány pénzügyi helyzetét.

**Dr. Fekete Zoltán**: Melyek a legaktívabb területek a mikrohitelezésnél?

**Nagy András**: Az irodáikat tekintve általában a zalaegerszeginél van a legtöbb mikrohitel kihelyezés, melynek oka részben a vállalkozások nagyobb száma, illetve az is, hogy a tőkeerős cégek jelentős része is itt található. Ugyanakkor fontos tényező még, hogy Zalaegerszeg várossal 2 éve közös alapot működtetnek egy kamattámogatási program keretében, évente több lehetőségük van így vállalkozások támogatására.

*Megérkezett az ülésre Pálinkás Róbert, a Térségfejlesztési Bizottság tagja, így mostantól 11 bizottsági tag van jelen.*

**Fodor Márk**: Megkérdezi, hogy van-e még valakinek kérdése a napirendi ponttal kapcsolatban. Mivel ilyen nincs, szavazásra bocsátja azt:

**16/2018. (IV.26.) TB számú határozat**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag elfogadta a Zala Megyei Vállalkozásfejlesztési Alapítvány 2017. évi működéséről szóló beszámolót.*

**Zakó László**: Szavazásra kéri a Pénzügyi Bizottság tagjait a napirendi pontot illetően.

**12/2018. (IV.26.) PB számú határozat**

*A Zala Megyei Közgyűlés Pénzügyi Bizottsága a „Beszámoló a Zala Megyei Vállalkozásfejlesztési Alapítvány 2017. évi működéséről” című napirendi pontot 4 igen szavazattal egyhangúlag elfogadta.*

**A Zala Megyei Területfejlesztési Ügynökség Közhasznú Nonprofit Kft. 2017. évi egyszerűsített éves beszámolójának és közhasznúsági mellékletének elfogadása**

**Fodor Márk**: Elmondja, hogy Bali József, a kft. ügyvezetője sajnos nem tud jelen lenni a mai ülésen, ezért felkéri Dr. Mester Lászlót egy rövid tájékoztatásra az előterjesztésben foglaltakról.

**Dr. Mester László**: A beszámolót megtárgyalta és jóváhagyta a kft. felügyelő bizottsága, könyvvizsgálója és javasolta közgyűlés elé terjesztését.

**Fodor Márk**: Kérdezi, hogy van-e valakinek észrevétele, kérdése az előterjesztésben foglaltakkal kapcsolatosan.

Mivel ilyen nincs, szavazásra teszi fel az előterjesztést a Térségfejlesztési Bizottság tagjai számára:

**17/2018. (IV.26.) TB számú határozat**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag elfogadta a Zala Megyei Területfejlesztési Ügynökség Közhasznú Nonprofit Kft. 2017. évi egyszerűsített éves beszámolóját és közhasznúsági mellékletét.*

**Zakó László**: Szavazásra kéri fel a Pénzügyi Bizottság tagjait:

**13/2018. (IV.26.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Területfejlesztési Ügynökség Közhasznú Nonprofit Kft. 2017. évi egyszerűsített éves beszámolójának és közhasznúsági mellékletének elfogadása” című napirendi pontot 4 igen szavazattal egyhangúlag elfogadta.*

**A Muravidéki Magyar Önkormányzati Nemzeti Közösség és a Zala Megyei Önkormányzat között 2018. évre kötendő Együttműködési Megállapodás elfogadása**

**Fodor Márk**: Felkéri a hivatal képviselőjét egy rövid ismertetőre.

**Dr. Mester László**: Elmondja, hogy a korábbi évekhez hasonlóan most is 1 millió forint a támogatás összege, melyet az előterjesztésben megjelölt célokra használhat fel a Muravidéki Magyar Önkormányzati Nemzeti Közösség.

**Fodor Márk**: Van-e valakinek kérdése a megállapodással kapcsolatban?

**Zakó László**: Minden évben emlékszik erre a napirendi pontra, de kérdezi, hogy felmerült-e esetleg bármi másnak a finanszírozása is a támogatási összegből a színházi előadás mellett. Vagy csak erre van igény a támogatott részéről?

**Dr. Fekete Zoltán**: Igen, erre van igény, s elmondhatja, hogy minden alkalommal tele van a színház. Egyébként vannak más programok is a támogatási szerződésben.

**Pácsonyi Imre**: Az előterjesztés tartalmazza a támogatásból finanszírozható programok felsorolását. Mindig a Muravidéki Magyar Önkormányzati Nemzeti Közösségre hagyjuk, hogy megjelölje a célokat és azokat támogatjuk.

**Zakó László**: Korábban Vas megye is benne volt az együttműködésben. Most hogy működik ez?

**Pácsonyi Imre**: Vas megye is külön megállapodást köt minden évben a szlovéniai magyar szervezettel a támogatásra vonatkozóan.

**Zakó László**: Látja, hogy szerepel a programok között a Nemzeti Összetartozás Napja alkalmából szervezett rendezvény is. Hangsúlyozza, hogy számukra ez a nap nem ünnep, hanem továbbra is gyásznapnak tekintik.

*Mivel további kérdés nem merül fel, a bizottságok az alábbi határozatokat hozzák:*

**18/2018. (IV.26.) TB számú határozat**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag elfogadta a Muravidéki Magyar Önkormányzati Nemzeti Közösség és a Zala Megyei Önkormányzat között 2018. évre kötendő Együttműködési Megállapodást és javasolta közgyűlés elé terjesztését.*

**14/2018. (IV.26.) PB számú határozat**

*A Zala Megyei Közgyűlés Pénzügyi Bizottsága „A Muravidéki Magyar Önkormányzati Nemzeti Közösség és a Zala Megyei Önkormányzat között 2018. évre kötendő Együttműködési Megállapodás elfogadása” című napirendi pontot 4 igen szavazattal egyhangúlag elfogadta.*

**Rendelet-tervezet a Zala Megyei Önkormányzat 2017. évi gazdálkodásának zárszámadásáról, a maradvány megállapításáról**

**Fodor Márk**: Felkéri a hivatal munkatársát egy rövid szóbeli összegzésre az előterjesztésben foglaltakról.

**Hellerné Vizsy Rita**: Elmondja, hogy az 1. sz. melléklet összevontan tartalmazza a 2018. évi teljesítést, a 6. és 7. számú mellékletekben külön szerepelnek az önkormányzat és a hivatal bevételei és kiadásai. A bevételekből 235.412 ezer Ft volt az állami támogatás összege. Az önkormányzat 16 pályázatot bonyolított a múlt évben, melyekre 224.111 ezer Ft-ot kaptunk, a hivatal 3 pályázatának bevétele 49.407 ezer Ft volt. A kiadásokat feladatok szerint a 8. és 9. számú mellékletek tartalmazzák, az uniós pályázatokkal kapcsolatos bevételek és kiadások a 10. számú mellékletben szerepelnek. Az önkormányzatnak nem volt hiánya, külső finanszírozás igénybevételére nem került sor.

**Fodor Márk**: Kérdezi, hogy van-e valakinek észrevétele, kérdése az elhangzottak kapcsán.

*Mivel ilyen nem merül fel, a bizottságok az alábbi határozatokat hozzák:*

**19/2018. (IV.26.) TB számú határozat**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag jóváhagyta a Zala Megyei Önkormányzat 2017. évi gazdálkodásának zárszámadásáról, a maradvány megállapításáról szóló rendelet-tervezetet és javasolta közgyűlés elé terjesztését.*

**15/2018. (IV.26.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2017. évi gazdálkodásának zárszámadásáról, a maradvány megállapításáról” című napirendi pontot 4 igen szavazattal egyhangúlag elfogadta.*

**Rendelet-tervezet a Zala Megyei Önkormányzat 2018. évi költségvetésének módosítására**

**Fodor Márk**: Felkéri Hellerné Vizsy Ritát az előterjesztésben foglaltak rövid összegzésére.

**Hellerné Vizsy Rita**: Elmondja, hogy a költségvetés főösszege 87.165 e Ft-tal emelkedik. Ez tartalmazza többek közt a nyertes BGA pályázati támogatást is. Többletkiadással nem járó előirányzat átcsoportosításra került sor. A módosítások után a költségvetés főösszege 790.047 ezer Ft-ra változik.

**Fodor Márk**: Megkérdezi a jelenlévőket, van-e valakinek kérdése, észrevétele ezzel kapcsolatban.

Mivel kérdés, észrevétel nem merül fel, a Térségfejlesztési Bizottság az alábbi határozatot hozza:

**20/2018. (IV.26.) TB számú határozat:**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag jóváhagyta a Zala Megyei Önkormányzat 2018. évi költségvetésének módosításáról szóló rendelet-tervezetet és javasolta közgyűlés elé terjesztését.*

**Zakó László**: Szavazásra kéri fel a Pénzügyi Bizottság tagjait.

**16/2018. (IV.26.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2018. évi költségvetésének módosítására” című napirendi pontot 4 igen szavazattal egyhangúlag elfogadta.*

**A Zala Megyei Önkormányzat által benyújtott pályázat jóváhagyása**

**Fodor Márk**: Felkéri a hivatal képviselőjét egy rövid szóbeli kiegészítésre a pályázattal kapcsolatban.

**Dr. Mester László**: Elmondja, hogy az Interreg V-A Ausztria-Magyarország Program keretében került benyújtásra a pályázat, amelynek célja a női esélyegyenlőség támogatása. A projekt időtartama 3 év lenne, júniusban várható döntés a pályázatról. Kedvező döntés esetén az önerő 12 ezer EUR lenne a Zala Megyei Önkormányzat részéről.

**Fodor Márk**: Van valakinek kérdése a pályázattal kapcsolatban?

**Zakó László**: Részéről semmi gond nincs ezzel a pályázattal, csak szeretné megkérdezni, hogy mi a mérőszáma a közszférában foglalkoztatott nők munkaerőpiaci esélyegyenlőségének, ha már így felkaptunk egy témát. Mit várunk a pályázattól?

**Dr. Mester László**: Más oldalról közelítené meg a témát és elmondaná a pályázat benyújtásának hátterét. Osztrák részről is volt megkeresés felénk, illetve Vas megye részéről is érkezett ilyen, mi pedig szerettünk volna az Ausztria-Magyarország Programban pályázni vezető partnerként. A partnerek között megoszlanak a feladatok, az osztrák oldal dolgozza ki például a módszertant, Vas megye részéről is szakmai tevékenységet végeznek, míg Zala vállalta a menedzsment feladatokat.

**Zakó László**: Az Egyenlő Bánásmód Hatóságtól érkezett-e valamilyen jelzés a nők esélyegyenlőségével kapcsolatosan?

**Dr. Mester László**: Nem.

**Zakó László**: Rendben, akkor érti a helyzetet.

**Pácsonyi Imre**: Elmondja, hogy kevesebb a női vezető az állami és a vállalkozói szférában is, ám az a korrekt, ha egyenlő eséllyel indul egy nő egy férfival szemben a meghirdetett pályázatokon. Megjegyzi, hogy kutatások alapján bizonyos területeken jobb a női vezető.

**Zakó László**: Köszöni és támogatni fogják a pályázatot.

**Fodor Márk**: Szavazásra kéri a Térségfejlesztési Bizottság tagjait.

**21/2018. (IV.26.) TB számú határozat:**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag jóváhagyta a Zala Megyei Önkormányzat által benyújtott pályázatot és javasolta közgyűlés elé terjesztését.*

**Zakó László**: Szavazásra kéri a Pénzügyi Bizottság tagjait is.

**17/2018. (IV.26.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Önkormányzat által benyújtott pályázat jóváhagyása” című napirendi pontot 4 igen szavazattal egyhangúlag elfogadta.*

**A 272/2014. (XI. 5.) Korm. rendelet 65. § (1a) bekezdése szerinti döntés meghozatala**

**Fodor Márk**: Átadja a szót az előterjesztés kapcsán főjegyző úrnak.

**Dr. Mester László**: Először is kérdezi, hogy mindenki megkapta-e a mellékletet. Elmondja, hogy a Zala Megyei Területfejlesztési Konzultációs Fórum már megtárgyalta a javaslatot és tárgyalásra alkalmasnak találta. 14 projekt szerepel a listán és az IH mindegyiket támogatásra javasolta.

**Zakó László**: Ő személy szerint egy rendkívüli ülést kihagyott, de a többi alkalommal részt vett azokon, de ez az első alkalom, amikor minden pályázatot támogatnak. Eddig azért nem vettek részt a szavazásban az ilyen döntések esetében, mert nem tudták milyen alapon választották ki a támogatandókat. Most részt fognak venni a szavazásban.

**Dr. Fekete Zoltán**: Bejelenti, hogy érintettsége miatt nem szavaz.

**Pálinkás Róbert**: Érintettség miatt ő sem fog szavazni.

**Fodor Márk**: Szavazásra kéri a Térségfejlesztési Bizottság tagjait a napirendi pontot illetően.

**22/2018. (IV.26.) TB számú határozat**:

*A Zala Megyei Közgyűlés Térségfejlesztési Bizottsága 9 igen szavazattal (Dr. Fekete Zoltán és Pálinkás Róbert nem szavazott érintettség miatt) egyhangúlag egyetértett az előterjesztés mellékletében szereplő IH döntési javaslattal és javasolta annak közgyűlés elé terjesztését.*

**Zakó László**: Kéri a Pénzügyi Bizottság tagjait, hogy szavazzanak.

**18/2018. (IV.26.) PB számú határozat**

*A Zala Megyei Közgyűlés Pénzügyi Bizottsága „ A 272/2014. (XI. 5.) Korm. rendelet 65. § (1a) bekezdése szerinti döntés meghozatala” című napirendi pontot 4 igen szavazattal egyhangúlag elfogadta.*

**A Zala Megyei Önkormányzat közép – és hosszú távú vagyongazdálkodási terve**

**Fodor Márk**: Az előterjesztésben foglaltak rövid összegzésére kéri a hivatal munkatársát.

**Dr. Mester László**: Elmondja, hogy az önkormányzat vagyongazdálkodási tervét 2012-ben fogadta el a közgyűlés, ám időszakosan felül kell vizsgálnia azt. A korábbi állapothoz képest nincs túl sok változás, csupán csak annyi, hogy a Pannon Novum Kft-ben való tulajdonrész időközben eladásra került, így már nem szerepel a módosított dokumentumban. Kiemeli, hogy az önkormányzat vagyonával kapcsolatosan elsősorban az értékmegőrzésre figyeltek az elmúlt időszakban, amit az előterjesztés szöveges része tartalmaz.

**Fodor Márk**: Van-e valakinek kérdése, észrevétele?

*Mivel ilyen nem merül fel, a bizottságok az alábbi határozatokat hozzák:*

**23/2018. (IV.26.) TB számú határozat:**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag elfogadta a Zala Megyei Önkormányzat közép – és hosszú távú vagyongazdálkodási tervét és javasolta közgyűlés elé terjesztését.*

**19/2018. (IV.26.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Önkormányzat közép – és hosszú távú vagyongazdálkodási terve” című napirendi pontot 4 igen szavazattal egyhangúlag elfogadta.*

**A Zala Megyei Önkormányzati Hivatal 2017. évi belső ellenőrzési jelentése**

**Fodor Márk**: Felkéri főjegyző urat egy rövid szóbeli kiegészítésre.

**Dr. Mester László**: Elmondja, hogy 2017-re 4 ellenőrzést terveztek, melyből 3 valósult meg, mivel tavaly év közben a hivatal belső ellenőre áthelyezésre került a Zala Megyei Kormányhivatalba. Az elvégzett ellenőrzések során kisebb problémák kerültek megállapításra: a Roma Nemzetiségi Önkormányzatnál egy kártyás kifizetést követően a kiadás házipénztárból került kifizetésre banki átutalás helyett, a Horvát Nemzetiségi Önkormányzatnál egy alkalommal nem az eredeti, hanem a számla másolata alapján történt a teljesítésigazolás és kifizetés, továbbá az M9 Térségi Fejlesztési Tanács esetében nem a munkaszervezet alkalmazottját jelölték ki az ellenjegyzési és érvényesítési feladatokra. Ez utóbbinak oka az volt, hogy a kft-nek csak 2016 áprilisától volt alkalmazottja, az előző időszakban nem volt ilyen, ezért nem volt kijelölt alkalmazott ezekre a feladatokra. Természetesen a kijelölés azóta már megtörtént.

**Zakó László**: Az előterjesztés utal rá, hogy a Pénzügyi Osztály munkatársa látja el a belső ellenőri feladatokat, de leírták, hogy nem sérült a szervezeti függetlenség követelménye. Hogyan lehetséges ez?

**Dr. Mester László**: Olyan ellenőrzési feladatot nem láthat csak el, amely őt magát is érinti.

**Zakó László**: De a főnökét ellenőrizheti.

**Dr. Mester László**: Már a terv kialakításánál figyeltünk arra, hogy a Pénzügyi Osztályon ne kelljen ellenőrizni az érintett feladatköröket.

**Zakó László**: A hierarchia miatt kérdezi ezt, nem gyanúval él, de nem tartja egészségesnek ezt a helyzetet.

**Fodor Márk**: Kérdezi, hogy jogszabályszerű-e ez a megoldás.

**Dr. Mester László**: Ha nem lenne az, akkor nem látnánk el ezt a feladatot.

**Fodor Márk**: Kérdezi, hogy van-e még valakinek kérdése, észrevétele a témával kapcsolatban.

*Mivel ilyen nem merül fel, a bizottságok az alábbi határozatokat hozzák:*

**24/2018. (IV.26.) TB számú határozat:**

*A Zala Megyei Közgyűlés Térségfejlesztési Bizottsága 11 igen szavazattal egyhangúlag elfogadta a Zala Megyei Önkormányzati Hivatal 2017. évi belső ellenőrzési jelentését és javasolta közgyűlés elé terjesztését*.

**20/2018. (IV.26.) PB számú határozat**

*A Zala Megyei Közgyűlés Pénzügyi Bizottsága „ A Zala Megyei Önkormányzati Hivatal 2017. évi belső ellenőrzési jelentése” című napirendi pontot 3 igen szavazattal egy fő tartózkodása mellett elfogadta.*

**Fodor Márk:** Az együttes ülést bezárja. A Területfejlesztési Bizottság rövid szünetet tart, majd azt követően folytatja a munkát.

K.m.e.

Fodor Márk Zakó László

a Térségfejlesztési Bizottság elnöke a Pénzügyi Bizottság elnöke

Nagy Kálmán Pintér László

a Térségfejlesztési Bizottság tagja a Pénzügyi Bizottság alelnöke